Podľa článku 185 odsek 1 a v súvislosti s článkom 28 odsek 6 Zákona o základoch systému vzdelávania a výchovy (vestník Službeni glasnik RS č. 88/17, 27/18 – iný zákon, 10/19, 6/20 a 129/2021), článku 15 a 16 odsek 2, článku 24 odsek 2 a článku 37 odsek 4 Pokrajinského parlamentného uznesenia o pokrajinskej správe (Úradný vestník AP Vojvodiny č. 37/14, 54/14 – iné uznesenie, 37/16, 29/17, 24/2019, 66/2020 a 38/2021) pokrajinský tajomník vzdelávania, predpisov, správy a národnostných menšín – národnostných spoločenstiev vynáša

**PRAVIDLÁ**

**O ŠKOLSKOM KALENDÁRI PRE ZÁKLADNÉ ŠKOLY SO SÍDLOM NA ÚZEMÍ AUTONÓMNEJ POKRAJINY VOJVODINY NA ŠKOLSKÝ ROK 2023/2024**

Článok 1

Tieto pravidlá určujú kalendár uskutočnenia výchovno-vzdelávacej práce základných škôl na školský rok 2023/2024 so sídlom v Autonómnej pokrajine Vojvodine.

Článok 2

Povinné a iné formy výchovno-vzdelávacej práce určené učebným plánom a programom pre základné školy sa plánujú ročným plánom práce.

Článok 3

Výuka a iné formy výchovno-vzdelávacej práce na základnej škole sa uskutočňujú v priebehu dvoch polrokov.

Prvý polrok sa začína v piatok 1. septembra 2023 a končí sa v piatok 22. decembra 2023.

Druhý polrok sa začína v pondelok, 15. januára 2024.

Druhý polrok sa končí v piatok 31. mája 2024 pre žiakov ôsmeho ročníka, resp. v piatok 14. júna 2024 pre žiakov prvého až siedmeho ročníka.

Článok 4

Povinné formy výchovno-vzdelávacej práce z článku 1. týchto pravidiel pre žiakov od prvého po siedmy ročník sa uskutočňujú v 36 päťdňových vyučovacích týždňoch alebo za 180 vyučovacích dní.

Výchovno-vzdelávacia práca pre žiakov ôsmeho ročníka sa konajú v 34 päťdňových vyučovacích týždňoch alebo za 170 vyučovacích dní.

V prípade, že z dôvodu ohrozenia bezpečnosti a zdravia žiakov a zamestnancov nie je možné, aby školy vykonávali povinné formy výchovno-vzdelávacej práce v plnom rozsahu vyučovacích týždňov a vyučovacích dní za rok, je možné odchýliť sa od stanoveného počtu päťdňových vyučovacích týždňov, resp. vyučovacích dní až o 5 %.

V rámci 36, resp. 34 päťdňového vyučovacieho týždňa, škola je povinná rovnomerne rozvrhnúť dni v týždni v ročnom pracovnom pláne, s výnimkou prípadov, keď z dôvodu ohrozenia bezpečnosti a zdravia žiakov a zamestnancov nie je možné rovnomerne rozdeľovať dni v týždni, ktoré sú rozvrhnuté v ročnom pracovnom pláne.

Je potrebné, aby bol zastúpený 36 alebo 34-krát každý deň v týždni, s výnimkou prípadov, keď z dôvodu ohrozenia bezpečnosti a zdravia žiakov a zamestnancov nie je možné zabezpečiť, aby bol každý deň v týždni bol zaradený v potrebnom počte.

V utorok 13. februára 2024 výchovno-vzdelávacia práca sa uskutoční podľa rozvrhu výchovno-vzdelávacej práce pre štvrtok.

Článok 5

Učebný plán a učebné osnovy pre základnú hudobnú a základnú baletnú školu sa v uskutočňujú podľa ročného programu práce školy v päťdňových alebo šesťdňových vyučovacích týždňoch v súlade so zákonom.

V prípade, že z dôvodu ohrozenia bezpečnosti a zdravia žiakov a zamestnancov nie je možné, aby školy vykonávali povinné formy výchovno-vzdelávacej práce v plnom rozsahu vyučovacích týždňov a vyučovacích dní za rok, je možná odchýlka od stanoveného počtu päťdňových vyučovacích týždňov, resp. vyučovacích dní až o 5 %.

Článok 6

V školskom roku žiaci majú zimné, jarné a letné prázdniny.

Zimné prázdniny sa začínajú v pondelok 25. decembra 2023 a končia sa v piatok 12. januára 2024.

Jarné prázdniny sa začínajú v štvrtok 28. marca 2024 a končia sa v stredu 3. apríla 2024.

Pre žiakov od prvého po siedmy ročník sa letné prázdniny začínajú v pondelok 17. júna 2024 a končia sa v piatok 30. augusta 2024. Pre žiakov ôsmeho ročníka sa letné prázdniny začínajú po skončení záverečnej skúšky a končia sa v piatok 30. augusta 2024.

Článok 7

V škole sa oslavujú štátne a náboženské sviatky, v súlade so zákonom o štátnych a iných sviatkoch v Srbskej republike (vestník Službeni glasnik RS č. 43/01, 101/07 a 92/11).

V škole sa oslavujú:

**–** 21. októbra 2023 – Deň pamiatky na srbské obete v druhej svetovej vojne

- 8. novembra 2023 – Deň osvetových pracovníkov, ako pracovný deň

- 11. novembra 2023 – Deň prímeria v prvej svetovej vojne, ako nepracovný deň

- 27. januára 2024 – Svätý Sáva – školská slávnosť, ako pracovný a nevyučovací deň

- 15. februára – Sretenje (Hromnice) – Deň štátnosti, ktorý sa oslavuje 15. a 16. februára 2024 ako deň pracovného voľna;

- 21. februára 2024, ako Medzinárodný deň materinského jazyka, ako pracovný deň

- 10. apríla 2024 ako Deň pamiatky na Dositeja Obradovića– veľkého srbského vzdelávateľa a prvého srbského ministra školstva ako pracovný deň

- 22. apríla 2024 ako Pamätný deň venovaný obetiam holokaustu, genocídy a iným obetiam fašizmu v druhej svetovej vojne, ako pracovný deň

- 01. máj 2024 – Sviatok práce, ktorý sa oslavuje 1. a 2. mája 2024 ako nepracovný deň

– 9. mája 2024 – Deň víťazstva ako pracovný deň;

– 28. júna 2024 – Vidovdan (Deň svätého Víta) – pamiatka bitky na Kosovom poli.

Článok 8

Žiaci a zamestnanci školy majú právo nenavštevovať výučbu alebo využívať deň pracovného voľna v týchto dňoch náboženských sviatkov:

* Príslušníci pravoslávneho vierovyznania – v prvý deň Sviatku domáceho patróna (slava);
* Príslušníci náboženských spoločenstiev, ktoré slávia náboženské sviatky podľa Gregoriánskeho kalendára – 25. december 2023, prvý deň Vianoc;
* Príslušníci náboženských spoločenstiev, ktoré slávia náboženské sviatky podľa Juliánskeho kalendára – 7. januára 2024, prvý deň Vianoc;
* Príslušníci náboženských spoločenstiev, ktoré označujú dni veľkonočných sviatkov podľa Gregoriánskeho a Juliánskeho kalendára – počnúc Veľkým piatkom a končiac druhým veľkonočným dňom (katolíci – od 29. marca do 1. apríla 2024; pravoslávni od 3. do 6. mája 2024;
* Príslušníci islamského spoločenstva ‒ 10. apríla 2024, prvý deň Ramazanského bajramu a 16. júna 2024 v prvý deň Kurbanského bajramu;
* Príslušníci náboženských spoločenstiev – 25. septembra 2023 v prvý deň Yom Kippuru a 23. apríla 2024, prvý deň Pashe alebo Pesah.

Článok 9

V ročnom pracovnom pláne škola určí exkurzie a čas, kedy nahradí vyučovacie dni, v ktorých boli exkurzie realizované.

Ak je deň školy vyučovací deň podľa kalendára, škola tento deň uhradí spôsobom stanoveným v ročnom pracovnom pláne.

Článok 10

Čas oznámenia o úspechu žiakov a odovzdávanie žiackych knižiek na konci prvého polroka škola určuje ročným pracovným plánom v súlade s týmito pravidlami.

Čas odovzdávania vysvedčení, ako aj čas odovzdávania diplomov určuje škola vo svojom ročnom pláne práce v súlade s týmito pravidlami.

Slávnostné odovzdávanie žiackych knižiek, teda vysvedčení, žiakom prvého až siedmeho ročníka na konci druhého polroka sa uskutoční v piatok 28. júna 2024.

Vyhlásenie úspešnosti žiakov hudobnej a baletnej školy na konci druhého polroka a distribúcia vysvedčení a diplomov sa uskutoční v súlade s ročným plánom práce školy a v súlade s týmito pravidlami.

Článok 11

Žiaci ôsmeho ročníka absolvujú skúšobnú záverečnú skúšku v piatok 22. marca 2024 a sobotu 23. marca 2024 a záverečnú skúšku v pondelok 17. júna 2024 a utorok 18. júna 2024 a v stredu 19. júna 2024.

Článok 12

Tabuľkový prehľad kalendára výchovno-vzdelávacej práce pre základné školy na školský rok 2023/2024 je neoddeliteľnou súčasťou týchto pravidiel.

Článok 13

Tieto pravidlá nadobúdajú účinnosť dňom uverejnenia v Úradnom vestníku Autonómnej pokrajiny Vojvodiny a v súlade s článkom 53 odsek 2 Zákona o štátnej správe (vestník Službeni glasnik RS číslo 79/05, 101/07, 95/10, 99/14, 47/18 a 30/18 – iný zákon), budú uverejnené aj vo vestníku Službeni glasnik RS.

Pokrajinský sekretariát vzdelávania, predpisov, správy a národnostných menšín – národnostných spoločenstiev

Číslo: 128-610-1/2023-01

Nový Sad 31. 5. 2023

POKRAJINSKÝ TAJOMNÍK

Zsolt Szakállas